CELEX: 32016R1843
Language: hr
Date: 2016-10-18 00:00:00
Title: Provedbena uredba Komisije (EU) 2016/1843 оd 18. listopada 2016. o prijelaznim mjerama za primjenu Uredbe (EZ) br. 882/2004 Europskog parlamenta i Vijeća u vezi s akreditacijom službenih laboratorija koji provode službeno testiranje na prisutnost Trichinelle (Tekst značajan za EGP )

19.10.2016   
            
            
               HR
            
            
               Službeni list Europske unije
            
            
               L 282/38
            
         PROVEDBENA UREDBA KOMISIJE (EU) 2016/1843
   оd 18. listopada 2016.
   o prijelaznim mjerama za primjenu Uredbe (EZ) br. 882/2004 Europskog parlamenta i Vijeća u vezi s akreditacijom službenih laboratorija koji provode službeno testiranje na prisutnost Trichinelle
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (1), a posebno njezin članak 63. stavak 1. drugi podstavak,
   budući da:
   
               (1)
            
            
               Uredbom (EZ) br. 882/2004 utvrđuju se znatne promjene u pravilima i postupcima službenih kontrola. Ona se primjenjuje od 1. siječnja 2006. Međutim, primjena određenog broja navedenih pravila i postupaka s neposrednim učinkom od toga datuma predstavljala bi praktične poteškoće u određenim slučajevima.
            
         
               (2)
            
            
               Uredbom (EZ) br. 882/2004 zahtijeva se da se laboratoriji koji provode analize uzoraka uzetih tijekom službenih kontrola akreditiraju u skladu s određenim europskim normama navedenima u njoj. Međutim, Provedbenom uredbom Komisije (EU) br. 702/2013 (2) utvrđuju se određene prijelazne mjere, uključujući odstupanje od tog zahtjeva za laboratorije kako bi se omogućio neometani prijelaz prema potpunoj provedbi novih pravila i postupaka. Provedbena uredba (EU) br. 702/2013 primjenjuje se do 31. prosinca 2016.
            
         
               (3)
            
            
               Izvješće Komisije Europskom parlamentu i Vijeću od 28. srpnja 2009. o iskustvu stečenom u primjeni uredaba o higijeni (EZ) br. 852/2004, (EZ) br. 853/2004 i (EZ) br. 854/2004 Europskog parlamenta i Vijeća od 29. travnja 2004. (3)„ima za cilj predstaviti činjenice u vezi sa stečenim iskustvom svih zainteresiranih sudionika, uključujući i zatečene poteškoće u 2006., 2007. i 2008. pri primjeni higijenskog paketa” („izvješće”).
            
         
               (4)
            
            
               Izvješće obuhvaća iskustva o prijelaznim mjerama, uključujući one predviđene Uredbom (EZ) br. 882/2004. U izvješću se navodi da i dalje postoje poteškoće u vezi s akreditacijom internih laboratorija u klaonicama.
            
         
               (5)
            
            
               Dana 6. svibnja 2013. Komisija je prihvatila Prijedlog uredbe Europskog parlamenta i Vijeća o službenoj kontroli i drugim službenim aktivnostima koje se provode da bi se osigurala primjena propisa o hrani i hrani za životinje te pravila o zdravlju i dobrobiti životinja, zdravlju biljaka, biljnom reproduktivnom materijalu te proizvodima za zaštitu biljaka (4). Taj prijedlog utvrđuje stavljanje izvan snage Uredbe (EZ) br. 882/2004 i utvrđuje moguće odstupanje od akreditacije službenih laboratorija čija je isključiva djelatnost otkrivanje prisutnosti Trichinellae u mesu.
            
         
               (6)
            
            
               U skladu s tim, ovom se uredbom utvrđuju dodatne prijelazne mjere u očekivanju donošenja te nove uredbe Europskog parlamenta i Vijeća.
            
         
               (7)
            
            
               Stoga treba donijeti odredbu za dodatno prijelazno razdoblje tijekom kojeg će se nastaviti primjenjivati relevantne prijelazne mjere utvrđene Provedbenom uredbom (EU) br. 702/2013.
            
         
               (8)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Ovom se uredbom utvrđuju prijelazne mjere za primjenu Uredbe (EZ) br. 882/2004 za prijelazno razdoblje od 1. siječnja 2017. do 31. prosinca 2020.
   Članak 2.
   Odstupajući od članka 12. stavka 2. Uredbe (EZ) br. 882/2004, nadležno tijelo može imenovati laboratorij koji provodi službeno testiranje na prisutnost Trichinelle i koji se nalazi u klaonici ili objektu za obradu divljači ako laboratorij, iako nije akreditiran u skladu s europskom normom navedenom u točki (a) tog stavka, nadležnom tijelu pruži zadovoljavajuće jamstvo da su uspostavljeni sustavi kontrole kvalitete za analizu uzoraka koju provodi u svrhu službenih kontrola.
   Članak 3.
   Ova uredba stupa na snagu trećeg dana od dana objave u Službenom listu Europske unije.
   Primjenjuje od 1. siječnja 2017. do 31. prosinca 2020.
   
      Ova je uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. listopada 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 165, 30.4.2004., str. 1.
   
   
      (2)  Provedbena uredba Komisije (EU) br. 702/2013 оd 22. srpnja 2013. o prijelaznim mjerama za primjenu Uredbe (EZ) br. 882/2004 Europskog parlamenta i Vijeća u vezi s akreditacijom službenih laboratorija koji provode službeno testiranje na prisutnost Trichinelle i izmjeni Uredbe Komisije (EZ) br. 1162/2009 (SL L 199, 24.7.2013., str. 3.).
   
      (3)  COM(2009) 403 final.
   
      (4)  COM(2013) 265 final.